b"\n_START_ARTICLE_\nSetge de Zadar (1345-1346)\n_START_SECTION_\nAntecedents\n_START_PARAGRAPH_\nEls venecians dominaven la ciutat de Zadar des de la seva conquesta en 1202 durant la quarta croada._NEWLINE_El setge es va produir a conseq\xc3\xbc\xc3\xa8ncia de les complexes relacions pol\xc3\xadtiques que, en el transcurs d'un llarg per\xc3\xadode de temps, havien existit entre la ciutat de Zadar i la Rep\xc3\xbablica de Ven\xc3\xa8cia, aix\xc3\xad com pel canvi de pol\xc3\xadtica adoptada pel dirigent croat-hongar\xc3\xa8s, despr\xc3\xa9s que el jove Llu\xc3\xads ascend\xc3\xads al tron el 1342. El rei desitjava mantenir el control complet del regne de Cro\xc3\xa0cia, incloses les ciutats i els pobles de la Dalm\xc3\xa0cia, la majoria dels quals es trobaven en mans dels venecians. _NEWLINE_Els ciutadans de Zara es van revoltar contra el domini de la Serenissima Repubblica el 1344, sol\xc2\xb7licitant l'ajuda del rei Llu\xc3\xads, qui va llen\xc3\xa7ar dues campanyes militars al sud de Cro\xc3\xa0cia, la primera el setembre de 1344, i la segona el juliol de 1345, per\xc3\xb2 no va aconseguir trencar el bloqueig, i els venecians, que van decidir protegir els seus interessos a la Dalm\xc3\xa0cia, van reunir un ex\xc3\xa8rcit d'entre 20.000 i 25.000 homes que van enviar l'estiu del 1345 a l'\xc3\xa0rea de Zadar. Els italians disposaven d'una flota i un ex\xc3\xa8rcit terrestre, mentre el rei Llu\xc3\xads, nom\xc3\xa9s dirigia forces terrestres.\n_START_SECTION_\nEl setge\n_START_PARAGRAPH_\nEl 12 d'agost de 1345 els venecians van comen\xc3\xa7ar a assetjar la ciutat i els castells circumdants. L'ex\xc3\xa8rcit de terra va ser comandat per Marco Giustiniani mentre que les forces marines estaven sota el comandament de Pietro de Canale. El setge consistia en moltes operacions, moviments, batalles i altres activitats militars separades, que es poden dividir en tres fases. _NEWLINE_La primera fase va finalitzar a finals de gener de 1346 despr\xc3\xa9s de la retirada sense combatre del novembre de 1345 del governador d'Eslav\xc3\xb2nia Nicholas Als\xc3\xb3lendvai i amb la ruptura de la cadena portu\xc3\xa0ria dels venecians que, des del comen\xc3\xa7ament del setge, impedien que les galeres venecianes entrar al port de Zadar. La ruptura va permetre als assetjadors apropar-se a les muralles i controlar els moviments de les naus de Zadar. Mentrestant, Pietro Civrano va assumir el comandament suprem de les forces venecianes com capitaneus generalis._NEWLINE_La segona fase va ser marcada per l'entrada al conflicte de l'ex\xc3\xa8rcit del rei Llu\xc3\xads el Gran. A finals de la primavera, les forces del rei van atacar la fortalesa veneciana (bastida) constru\xc3\xafda prop de Zadar al comen\xc3\xa7ament del setge, per\xc3\xb2 sense \xc3\xa8xit. Encara que eren nombrosos (d'acord amb algunes fonts de fins a 100.000 homes), estaven comprimits en l'estret passatge entre la fortalesa i el mar, de manera que no podien apropar-se de manera s\xc3\xb2lida com per capturar la fortalesa. A m\xc3\xa9s, estaven sota el foc a ambd\xc3\xb3s flancs, dels vaixells venecians i dels dispositius bal\xc3\xadstics a la fortalesa. L'1 de juliol de 1346 es va produir l'atac principal de les forces croato-hongareses, per\xc3\xb2 al final els venecians van v\xc3\xa8ncer. Llu\xc3\xads va decidir retirar-se i va ordenar que les seves tropes es moguessin cap al nord._NEWLINE_En la tercera fase, els defensors de Zadar es van quedar sols. Estaven escassos d'aliments i aigua i sense noves l\xc3\xadnies de subministrament, per\xc3\xb2 van lluitar fins a rendir-se el 15 de desembre. Finalment, el 21 de desembre de 1346 van entrar les tropes venecianes a la ciutat i la van ocupar.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEl 1358 pel tractat de Zadar va passar a Cro\xc3\xa0cia i Hongria, i en aquest per\xc3\xadode data la fundaci\xc3\xb3 de la Universitat de Zadar, constru\xc3\xafda el 1396 pels dominics i que en l'actualitat, \xc3\xa9s la Universitat m\xc3\xa9s antiga de Cro\xc3\xa0cia. Despr\xc3\xa9s de la mort del rei Llu\xc3\xads el Gran la ciutat va recon\xc3\xa8ixer com a rei a Segimon i despr\xc3\xa9s a Ladislau I de N\xc3\xa0pols, que va vendre la ciutat i els seus drets de Dalm\xc3\xa0cia a Ven\xc3\xa8cia el 1409 per cent mil ducats. Des d'ara fins al 1797 tant la ciutat com tota la regi\xc3\xb3 de la Dalm\xc3\xa0cia seran territori veneci\xc3\xa0."